DA Den Europæiske Unions Tidende C 234/52

Sag anlagt den 15. juli 2010 — Babcock Noell mod Det Europæiske Fællesforetagende for ITER og Fusionsenergiudvikling

(Sag T-299/10)

()

2010/C 234/92

Processprog: engelsk

Parter

Sagsøger: Babcock Noell GmbH (Würzburg, Tyskland) (ved Rechtsanwälte M. Werner og C. Ebrecht)

Sagsøgt: Det Europæiske Fællesforetagende for ITER og Fusionsenergiudvikling

Sagsøgerens påstande

— Det fastslås, at sagsøgtes beslutninger af 1. juli 2010 om i udbudsproceduren F4E-2009-OPE-053 (MS-MG) at udelukke sagsøgers bud — fire separate tilbud på delkontrakterne A, B, C og D — fra proceduren er ugyldige.

— Det fastslås, at sagsøgtes beslutning af 2. juli 2010 om i udbudsproceduren F4E-2009-OPE-053 (MS-MG) at tildele kontrakten til den valgte tilbudsgiver er ugyldig.

— Sagsøgte tilpligtes at annullere udbudsproceduren F4E-2009-OPE-053 (MS-MG) og iværksætte en ny udbudsprocedure for levering af ITER Toroidal Field Coils Winding Packs.

— Det Europæiske Fællesforetagende for ITER og Fusionsenergiudvikling tilpligtes at betale sagens omkostninger.

Søgsmålsgrunde og væsentligste argumenter

Til støtte for sine påstande har sagsøgeren anført syv anbringender.

For det første har sagsøgeren gjort gældende, at beslutningerne om at udelukke sagsøgerens bud fra proceduren på grund af, at udbudsbetingelserne ikke var opfyldt, tilsidesætter princippet om ligebehandling og beror på et åbenbart fejlskøn, eftersom buddene ikke indeholdt væsentlige ændringer (»45 afvigelser«) til standardkontrakten som hævdet af sagsøgte, men i virkeligheden kun en liste med flere forslag til punkter til forhandling. Ydermere har sagsøgeren gjort gældende, at sagsøgte har tilsidesat principperne om god forvaltningsskik og gennemsigtighed ved at træffe disse beslutninger.

For det andet har sagsøgeren gjort gældende, at de anfægtede beslutninger tilsidesætter princippet om ligebehandling af alle tilbudsgivere, eftersom sagsøgte i løbet af udbudsproceduren ikke rettede op på det forhold, at den valgte tilbudsgiver havde en betydelig informationsfordel ved udarbejdelsen af sit bud som følge af, at han udførte arbejdsopgaver for sagsøgte samt andre enheder forud for proceduren. Ydermere har sagsøgeren gjort gældende, at de anfægtede beslutninger tilsidesætter princippet om gennemsigtighed, eftersom sagsøgte ikke stillede alle oplysninger til rådighed for sagsøger vedrørende omstændighederne ved og den faktiske baggrund for sin beslutning om ikke at videregive relevant information til vurdering af, om der forelå en informationsfordel for den valgte tilbudsgiver.

For det tredje har sagsøgeren gjort gældende, at de anfægtede beslutninger tilsidesætter artikel 84, litra a), i finansforordningen (1), eftersom den valgte tilbudsgiver befandt sig i en interessekonflikt med hensyn til tildelingen af kontrakten.

For det fjerde har sagsøgeren gjort gældende, at de anfægtede beslutninger tilsidesætter bestemmelserne i artikel 93 og artikel 100, stk. 2, litra h), i gennemførelsesbestemmelserne (2), eftersom sagsøgtes beslutning om tildeling af kontrakter i udbudsproceduren F4E-2009-OPE-053 (MS-MG) blev taget efter offentligt udbud i stedet for efter konkurrencepræget dialog eller udbud med forhandling.

For det femte har sagsøgeren gjort gældende, at de anfægtede beslutninger tilsidesætter artikel 23, stk. 2, i direktiv 2004/18/EF (3) (som gælder analogt for denne udbudsprocedure), eftersom de vilkår, der er anvendt i standardkontrakten i udbudsbetingelserne i proceduren, er i strid med gældende spansk lovgivning og bevirker, at der skabes ubegrundede hindringer for konkurrence med hensyn til offentlige kontrakter.

For det sjette har sagsøgeren gjort gældende, at sagsøgte ved at gøre brug af vage og uklare krav i de tekniske specifikationer har tilsidesat princippet om gennemsigtighed og ikke har iagttaget bestemmelsen i artikel 116, stk. 1, i gennemførelsesbestemmelserne.

Endelig gør sagsøgeren gældende, at sagsøgte har tilsidesat principperne om gennemsigtighed og ligebehandling ved at anvende tildelingskriterier i udbudsbetingelserne for den aktuelle procedure, som er vage og uigennemsigtige, og som ikke vedrører kontraktens genstand, men vedrører kvalifikationsbedømmelsen og udvælgelsen af tilbudsgiveren.

(1) Beslutning truffet den 22. oktober 2007 af bestyrelsen for Det Europæiske Fællesforetagende for ITER og Fusionsenergiudvikling om vedtagelse af finansforordningen.

(2) Beslutning truffet den 22. oktober 2007 af bestyrelsen for Det Europæiske Fællesforetagende for ITER og Fusionsenergiudvikling om vedtagelse af gennemførelsesbestemmelserne til finansforordningen (gennemførelsesbestemmelserne).

(3) Europa-Parlamentets og Rådets direktiv 2004/18/EF af 31.3.2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, EUT L 134, s. 114.